Kommer oor geweld in skoleArgieffoto Die ANC-studiegroep oor basiese onderwys het sy kommer uitgespreek oor die vlak van geweld in Suid-Afrikaanse skole nadat ŉ onderwyser vandeesweek deur ŉ leerder doodgesteek is en ŉ ander leerder ŉ wapen op ŉ onderwyser gerig het. Nonceba Mhlauli, woordvoerder van die studiegroep, het gesê as ŉ struktuur wat ŉ oorsigtelike rol in basiese onderwys speel, is die groep baie bekommerd oor die skynbare toename van geweld in skole. “Dít plaas weer die kollig op die noodsaaklikheid om veiligheid- en sekuriteitsmaatreëls in ons skole te herevalueer,” sê Mhlauli. Volgens die studiegroep het skole nog heeltyd gefokus op veiligheidsmaatreëls soos diefwering aan vensters en deure, sekuriteitswagte op die perseel en mure en heinings om skole. Die groeplede meen egter daar moet nou gefokus word op maatreëls om die geweld tussen leerders en onderwysers te verminder. “Ons skole is veronderstel om veilige hawens te wees vir leerders én onderwysers, waar leer en ontwikkeling kan plaasvind. Die onderrig van leerders is ŉ samelewingskwessie en dit is nodig dat ouers en gemeenskappe ŉ noodsaaklike rol speel om ŉ sin van reg en verkeerd by ons kinders te vestig,” het Mhlauli gesê. “Ons beklemtoon weereens die belangrikheid van ouerbetrokkenheid, die herinstelling van skoolberaders en ander noodsaaklike ingrypings om leerdergedrag te beïnvloed en te bestuur.” Maroela Media het vroeër berig ŉ 24-jarige onderwyser is Donderdag in ŉ klaskamer by die Ramotshere High School in Dinokana naby Zeerust in Noordwes vermoor. Die onderwyser was besig om op die bord te skryf toe ŉ 17-jarige gr. 10-leerder hom genader het. Volgens die polisie het die onderwyser omgedraai, waarna die leerder hom in die bors gesteek het sonder om ŉ woord te sê. Die onderwyser het kort daarna in ŉ plaaslike mediese fasiliteit gesterf. In ŉ tweede onverwante voorval is ŉ 15-jarige leerder van Gauteng vandeesweek in hegtenis geneem nadat hy glo ŉ wapen op ŉ onderwyser van Eldorado Park Secondary School in Johannesburg gerig het. Dit het later aan die lig gekom die wapen was ŉ gaspistool en die seun is aangekla van die rig van ŉ vuurwapen en die besit van ŉ gevaarlike wapen.